Úradný vestník L 199 , 30/07/1999 S. 0057 - 0058



Smernica 1999/33/ES Európskeho parlamentu a Rady z 10. mája 1999, ktorou sa mení a dopĺňa smernica Rady 67/548/EHS pokiaľ ide o označovanie niektorých nebezpečných látok v Rakúsku a vo Švédsku EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a obzvlášť jej článok 95, so zreteľom na návrh Komisie [1], so zreteľom na stanovisko Hospodárskeho a sociálneho výboru [2], konajúc v súlade s postupom uvedeným v článku 251 zmluvy [3], (1) keďže článok 30 smernice Rady 67/548/EHS o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok [4] z 27. júna 1967 ukladá členským štátom, že nesmú zakazovať, obmedzovať alebo brániť umiestňovaniu látok, ktoré sú v súlade s uvedenou smernicou, na trh; (2) keďže článok 23, odsek 2, písmeno c) smernice 67/548/EHS vyžaduje, aby bol každý obal látky označený výstražnými symbolmi nebezpečenstva, ako je uvedené v prílohe II; keďže článok 23, odsek 2, písmeno e) uvedenej smernice vyžaduje, aby bol každý obal látky označený špecifickými vetami S, ktoré sa týkajú bezpečného použitia tejto látky, a keďže znenie týchto označení pre bezpečné používanie S–viet je uvedené v prílohe IV k uvedenej smernici; (3) keďže článok 69 aktu o pristúpení z roku 1994 a jeho prílohy VIII ukladá, že článok 30 v spojení s článkom 23, odsek 2, smernice 67/548/EHS sa má vzťahovať na Rakúsko až od 1. januára 1999, v ktorom Rakúsko môže požadovať používanie označení s dodatočnými výstražnými symbolmi nebezpečnosti nezahrnutými v prílohe II a označení s dodatočnými označeniami pre bezpečné používanie S-vetami, ktoré nie sú zahrnuté v prílohe IV k uvedenej smernici o protiopatreniach pre prípad nehody, a že tieto ustanovenia sa majú prehodnotiť v súlade s postupmi ES do 31. decembra 1998; (4) keďže článok 23, odsek 2, písmeno d) smernice 67/548/EHS vyžaduje, aby bol každý obal látky označený špecifickým rizikom R-vetami označujúcimi osobitné riziká vznikajúce z nebezpečenstva, ktoré používanie tejto látky zahŕňa, a keďže znenie týchto označení špecifického rizika R-vety je uvedené v prílohe III k uvedenej smernici; (5) keďže článok 112 Zmluvy o pristúpení z roku 1994 a príloha XII k uvedenej zmluve ukladá, že článok 30 v spojení s článkom 23, odsek 2, písmeno d) smernice 67/548/EHS sa nemá vzťahovať na Švédsko do 1. januára 1999, kedy Švédsko môže požadovať používanie dodatočných označení špecifického rizika R-vety "R-322" a "R-340" nezahrnutých v prílohe III k uvedenej smernici a že tieto ustanovenia sa majú revidovať v súlade s postupmi spoločenstva do 31. decembra 1998; (6) keďže smernica 1999/45/ES Európskeho parlamentu a Rady o aproximácii zákonov, iných právnych predpisov a správnych opatrení členských štátov z 31. mája 1999 týkajúca sa klasifikácie, balenia a označovania nebezpečných prípravkov [5] ukladá pre určité špecifické podmienky aplikácie tejto smernice, pokiaľ ide, medzi iným, o dodatočné výstražné symboly nebezpečnosti, označenia špecifického rizika R-vety a označenia pre bezpečné používanie S-vety pre Rakúsko a Švédsko, aby sa vzala do úvahy úroveň ich noriem na ochranu zdravia a životného prostredia; keďže tieto špecifické podmienky sú obmedzené na dvojročné obdobie od 1. januára 1999 do 31. decembra 2000; keďže počas tohto obdobia by mala byť snaha o súvislosť podmienok obchodovania s nebezpečnými látkami a prípravkami; (7) keďže možno predvídať zohľadnenie vedeckého a technického pokroku v rámci medzinárodných rokovaní o harmonizácii klasifikácie nebezpečných látok, pokiaľ ide o označenie špecifického rizika "R-322", a keďže so zreteľom na pokračujúce medzinárodné rokovania o označovaní nebezpečných látok a berúc do úvahy prieskum označovania začatý Komisiou, experti členských štátov sa dohodli, že budú považovať hĺbkovú revíziu súčasných právnych predpisov spoločenstva, pokiaľ ide o označenie špecifického rizika "R-340", za dôležitú prioritu; (8) keďže právne predpisy spoločenstva budú musieť byť v zmysle výsledkov rokovaní o medzinárodnej harmonizácii klasifikácie a označovania nebezpečných látok prehodnotené, a keďže možno očakávať, že tieto výsledky povedú k aproximácii noriem v tomto ohľade prostredníctvom spoločenstva; (9) keďže rezolúcia Rady a zástupcov vlád členských štátov, ktorí sa v rámci zasadnutia Rady stretli 3. decembra 1990, o zdokonalení prevencie a liečby akútnych otráv ľudí [6], vyzýva k harmonizácii postupov pri zbieraní klinických toxikologických údajov pre všetky strediská pre jedy v spoločenstve, aby uľahčila rozvoj politiky na predchádzanie toxických rizík; keďže na tento účel majú príslušné orgány, v spolupráci s Komisiou, zriadiť medzi strediskami pre jedy alebo tam, kde je to vhodné, iné kompetentné služby, informačný systém spoločenstva a systém spolupráce spoločenstva týkajúci sa dostupnosti protijedov; (10) keďže symbol ukazujúci, že zbytky určitých nebezpečných látok by mali byť zbierané oddelene od ostatného odpadu, by mohol znížiť potenciálne uvoľňovanie nebezpečných látok do životného prostredia zlepšením používania systémov zberu špeciálnych odpadov prostredníctvom širokej verejnosti; keďže, vzhľadom na nedostatok určitých dôkazov, na zváženie potreby takého symbolu v rámci spoločenstva sa ešte stále vyžaduje istý čas; (11) keďže prehodnotenie právnych predpisov spoločenstva o nebezpečných látkach, pokiaľ ide o ustanovenia aktu o pristúpení z roku 1994, ktoré sa týkajú Rakúska a Švédska, by nemohlo byť do 31. decembra 1998 ukončené; (12) keďže ustanovenia zahrnuté v tejto smernici by mali byť aj naďalej prehodnocované v súlade s postupmi spoločenstva počas stanoveného predĺženého obdobia; keďže však, bez toho, aby to malo dopad na výsledky uvedeného prehodnocovania, na konci tohoto obdobia sa acquis communautaire bude vzťahovať na Rakúsko a Švédsko za tých istých podmienok ako sa používa v ostatných členských štátoch; (13) keďže právne predpisy spoločenstva môžu vzhľadom na ich špecifickú situáciu poskytnúť niektorým členským štátom na obmedzené obdobie výnimky, PRIJALI TÚTO SMERNICU: Článok 1 K článku 23 smernice 67/548/ES sa pridajú nasledujúce odseky: "5. Od 1. januára 1999 do 31. decembra 2000 môže Rakúsko požadovať používanie: - dodatočný symbol "krížom prečiarknutý smetník" týkajúci sa manipulácie s odpadom, ktorý nie je zahrnutý v prílohe II, a - dodatočné označenie pre bezpečné používanie vo forme S-vety "Protijed existuje, lekár sa má skontaktovať s Informačným strediskom pre jedy", vo veci protiopatrení v prípade nehody neuvedenej v prílohe IV. 6. Od 1. januára 1999 do 31. decembra 2000 môže Švédsko požadovať používanie nasledovných dodatočných označení špecifického rizika v podobe R-viet, ktoré nie sú zahrnuté v prílohe III: - "R-322" pre látky s akútnymi toxickými účinkami, ktoré sa neriadia kritériami v prílohe VI pre klasifikáciu (švédska kategória "mierne škodlivé"), a - "R-340" pre látky klasifikované ako karcinogénne, kategória 3, namiesto označenia špecifického rizika R40." Článok 2 Rakúska republika a Švédske kráľovstvo musia najneskôr do 30. júla 2000 prijať a uverejniť ustanovenia potrebné na to, aby vyhoveli tejto smernici. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. Článok 3 Táto smernica je adresovaná členským štátom. V Bruseli 10. mája 1999 Za Európsky parlament predseda J. M. Gil-RRobles Za Radu predseda H. Eichel [1] 1) Ú. v. ES C 374, 3. 12. 1998, str. 15. [2] 2) Ú. v. ES C 40, 15. 2. 1999, str. 43. [3] 3) Stanovisko Európskeho parlamentu zo 16. decembra 1998 (Ú. v. ES 98, 9.4.1999, str.151), spoločná pozícia Rady z 8. februára 1999 (Ú. v. ES C 58, 1. 3. 1999, str. 26) a rozhodnutie Európskeho parlamentu z 10. marca 1999 (Ú. v. ES C 175, 21. 6. 1999). Rozhodnutie Rady z 29. apríla 1999. [4] 4) Ú. v. ES 196, 16.8.1967, str. 1. Smernica naposledy zmenená a doplnená smernicou Komisie 98/98/ES (Ú. v. ES L 355, 30. 12. 1998, str. 1). [5] 5) Ú. v. ES L 200, 30. 7. 1999, str. 1. [6] Ú. v. ES C 329, 31. 12. 1990, str. 6. --------------------------------------------------